Egiptodꞌeba ẽzoadꞌata krĩcha fiesta obadata ewari seis wãẽã nʉmʉne, Jesús Betania pʉwʉrʉedꞌa zesia Lázaro bꞌʉ maẽ, maʉ̃ beudꞌata izha piradrʉbidꞌa basia.
Mama Jesúita zhiko osidꞌa, Martaba ne jedꞌekasia, Lázaro jewedꞌa kꞌobꞌasia zhãrã Jesús bawara nekꞌo duanune edꞌa.
Maríabara kera nardo izhiawa kiruta botelladꞌe nʉmʉta ne ʉ̃tʉta jiraedape weasia Jesús jẽrũne, mobe izhi budꞌaba põãsã jaresia, aramaʉ̃ne dera jõma tũã nʉmesia keraba.
Maʉ̃ne Jesúsba jʉrʉkuadꞌata abꞌa Juda Iscariote Simón warraba Jesús chãbꞌariita bꞌʉba mawũãsia:
¿Naʉ̃ kera kꞌãrẽã nendo ẽbasi, ewari treciento trajadꞌabari nendoidꞌe bꞌasi ẽka denario trecientobari, mobe platara diaidꞌe bꞌasi ẽka zuburia bꞌea?
Judabara mawũã ẽbasia zuburia bꞌeta krĩcha bꞌʉba, awuarabʉrʉ mawũãsia nezrʉgamiãta bꞌʉ baera. Zũbita izha erubꞌʉba zrʉga bꞌasia ãzhi jõmaʉ̃ĩta plata edꞌa kenabꞌari panʉnebemata.
Mawũẽ Jesúsbara mawũãsia: Idaribirua, Maríabara mʉ wuagꞌa bꞌʉdꞌai ewariita wuagꞌa erubꞌasia naʉ̃ kerara.
Zuburia bꞌera marã bawara ewariza bꞌeaya, mawũãmina mʉrã marã bawara ewariza bꞌa ẽã.
Krĩcha jʉrʉdꞌapeadꞌa beadꞌaita Lázaro
Judíorãbara kꞌabanaba kꞌawuasidꞌa Jesús Betania pʉwʉrʉdꞌe bꞌʉta, mawũẽ maĩnu zesidꞌa, bari Jesús akʉdꞌe zedꞌa ẽbasia, awuarabʉrʉ Lázarosidꞌa akʉdꞌe zesidꞌa, beudꞌata Jesúsba piradrʉbidꞌata.
Mawũẽ sacerdoterã nokꞌorãbara krĩchasidꞌa beadꞌaita Lázarosidꞌa.
Maʉ̃ẽnabema Lázarodꞌeba judíorã bioba ãzhira kenabꞌarisidꞌa, mobe ĩjãsidꞌa Jesúsdꞌebemata.